José Luís Azcona Hermoso

**José Luís Azcona Hermoso** (1940–2024) var en spansk katolsk ordensgeistlig som var biskop-prelat av Marajó.

## Liv og virke
### Prest
José Luís Azcona Hermoso sluttet seg til augustinerrekollektene. Han ble ordinert til prest den 21. desember 1963 av biskop Giovanni Canestri, i basilikaen San Giovanni in Laterano i Roma, midt under Det andre Vatikankonsil.

I 1964 studerte han teologi i Monachil (provinsen Granada) og oppnådde en doktorgrad i moralteologi ved Alfonsianum i Roma. Mellom 1966 og 1970 var han kapellan for spanske immigranter i Vest-Tyskland. To ganger var han provinsial innen sin egen kongregasjon. Deretter utførte han prestetjeneste i Spania, Vest-Tyskland og Colombia, og ankom Brasil i 1985.

### Biskop-prelat av Marajó
Pave Johannes Paul II utnevnte ham til biskop-prelat av Marajó den 16. februar 1987. Erkebiskopen av Belém do Pará, Alberto Gaudêncio Ramos, ordinerte ham til biskop den 5. april samme år; medkonsekratorer var Florentino Zabalza Iturri, biskop-prelat av Lábrea, og Vicente Joaquim Zico, koadjutorerkebiskop av Belém do Pará. 

Fra 12. april samme år var han bosatt i Soure, på øya Marajó (Pará).

Under sin bispetjeneste fordømte han den elendige situasjonen som befolkningen på øygruppen lever i, miljøødeleggelsene og rovfisket i regionen. I tillegg fordømte han også barneprostitusjon og menneskehandel fra prelaturet til Fransk Guyana og Europa. For disse påstandene ble han truet på livet.

Pave Frans innvilget hans aldersrelaterte avskjedssøknad den 1. juni 2016. Hans etterfølger ble Evaristo Pascoal Spengler.

I 2022 ble Azcona tildelt *Princesa Isabel-ordenen for menneskerettene* av den brasilianske regjeringen. 

I 2023, etter å ha kritisert *instrumentum laboris* til bispesynoden for Amazonas i 2019 og seremoniene til ære for Pachamama holdt i Vatikanhagene, oppfordret det apostoliske nuntiatur i Brasil ham til å forlate prelaturets territorium der han hadde bodd i tretti år. Etter mange folkelige protester med gatedemonstrasjoner i flere byer trakk nuntiaturet anmodningen. Den 26. desember 2023 kunngjorde nuntiaturet at Azcona tross alt ikke måtte forlate sin gamle jurisdiksjon.

José Luís Azcona Hermoso døde den 20. november 2024 på sykehuset Porto Dias i Belém i en alder av 84 år. Delstaten Pará, der prelaturet Marajó ligger, utropte landesorg.

## Episkopalgenealogi
Hans episkopalgenealogi er:
* Kardinal Scipione Rebiba (1504–1577) 
* Kardinal Giulio Antonio Santorio (1532–1602) *bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Erkebiskop Enrico Enríquez (1701–1756) *1743
* Erkebiskop Manuel Quintano Bonifaz (1698–1774) *1749
* Kardinal Buenaventura Córdoba Espinosa de la Cerda (1724–1777) *1761
* Kardinal Giuseppe Maria Doria Pamphilj (1751–1816) *1785
* Pave Pius VIII (1761–1830) *1816
* Pave Pius IX (1792–1878) *1829
* Kardinal Alessandro Franchi (1819–1878) *1873
* Kardinal Giovanni Simeoni (1816–1892) *1875
* Kardinal Antonio Agliardi (1832–1915) *1896
* Kardinal Basilio Pompilj (1858–1931) *1911
* Erkebiskop Joaquim Domingues de Oliveira (1878–1967) *1914
* Kardinal Jaime de Barros Câmara (1894–1971) *1936
* Erkebiskop Alberto Gaudêncio Ramos (1915–1991) *1949
* Biskop *José Luís Azcona Hermoso* (1940–2024) *1987

## Referanser


## Eksterne lenker
*